張家渡買魚
作者：徐僑
朝代：宋

paragraphs: 北堂老人性嗜魚，有魚一飯空無餘。
行水登舟喜動色，幾月乃得三四食。
溪涸舟膠挽不去，舍舟行行溪上路。
路入茅舍惟一翁，網挂壁頭兒負舂。
問之有底不出漁，水動魚藏溪作風。
强之不能許觴醪，翁爲持網兒持篙。
挾艇過臨叢藻岸，踏竹下網屢成漫。
忽然得鯉僅如掌，翁笑官有福可仗。
我舟猶在極目涯，乃坐其艇與之往。
烹魚一開慈顔驩，膠舟旋亦辭涸灘。
兩日舟移無十里，吁嗟有此行路難。
漁翁飲酒得錢去，一葉如飛烟水暮。